**Mäkelänkankaan tuulivoimapuisto** on Kymenlaaksossa Haminan Mäkelänkankaalla sijaitseva tuulivoimapuisto, jossa toimii 4 tuulivoimalaitosta. Niiden kokonaiskapasiteetti on 8 megawattia. Tuulivoimapuiston on rakentanut ja sen omistaa Suomen Voima Oy ja operoi Puhuri Oy.

Teollisuusalueen tuulivoimapuiston lisäksi alueella toimii aurinkovoimalaitos.

Yleistä
-------

Tuulivoimapuisto sijaitsee Haminan kaupungin länsipuolella laajalla Mäkelänkankaan sisältävällä niemimaalla ja siellä kapealla teollisuusalueella. Alueelle johtaa seututieltä 170 haarautuva tie, jonka johtaa niemimaan Summanniemeen. Tuulipuiston pituus on 750 metriä, leveys 300 metriä, ja kaikki voimalaitokset sisällensä sulkevan alueen pinta-ala on noin 7 hehtaaria. Kukin voimalaitos on sijoitettu pienelle tontille, joista eteläisimmällä voimalalla on suurin tontti. Tälle tontille on rakennettu samalle omistajalle kuuluva aurinkovoimalaitos, joka myös tuottaa sähköä kantaverkkoon. Voimalat sijaitsevat noin 5 metrin korkeudella mpy.

Pohjoisimpana sijaitseva tuulivoimalan tunnus on *TW1*. Siitä etelään ovat *TW2* ja *TW3*, ja *TW3*:sta länteen sijaitsee *TW4*. Tuulivoimalaitokset ovat eteläkorealaisen Hyundain valmistamaa HQ2000/93-mallia, jonka napakorkeus on 100 metriä, tuuliturbiinin halkaisija 93 metriä, ja jonka kapasiteetti on 2,0 megawattia. Samanlainen tuulivoimalaitos on käytössä myös Kemissä Sumin tuulivoimalaitoksella. Tämä voimala pystytettiin lokakuussa 2012 .

Historiaa
---------

### Rakentaminen

Suomen Voima teki sopimuksen Hyundai Heavy Industries’in kanssa Mäkelänkankaan tuulivoimaloiden toimituksesta. Suomen Voima sopi Empowerin kanssa kyseisten voimaloiden pystytyksestä ja asennuksista sekä niiden käytöstä ja kunnossapidosta. Tiedotteen mukaan voimaloiden arveltiin olevan valmiina joulukuussa 2011. Tuulivoimapuisto kytkettiin sähköverkkoon toukokuussa 2012.

### Valitukset melusta

Muutamat tuulivoimapuistot Suomessa on rakennettu lähelle kiinteää tai vapaa-ajan asutusta. Tämä ratkaisu on tuottanut yllätyksiä tuulipuiston rakentajille ja ympäristön asukkaille eteenkin melun vaikutuksista. Mäkelänkankaan tuulivoimapuistossa on näin käynyt.

Jos tuulivoimapuiston käynnistymisestä alkaen on voimaloiden aiheuttamasta melusta valitettu. Yhtiö teetti heti ainakin kaksi melumittausta vuosina 2012 ja 2013, johon on viitattu eri oikeuskäsittelyissä myöhemmin. Ensimmäisessä melututkimuksessa lokakuussa 2012 todettiin voimaloilla suuremmat mitatut melutasot kuin mitä valmistajat olivat ilmoittaneet. Eron suuruus oli noin 2 desibeliä. Tämän lisäksi niiden ääni oli mitattaessa tonaalista , eli tietyillä äänentaajuuksilla (228 hertsiä ja 222 hertsiä) esiintyi voimakkaita ääniä. Voimaloiden TW3 ja TW4 Wykovin vaihdelaatikot vaihdettiin Jaken hiljaisempiin vaihdelaatikoihin. Tämä toimenpiteen vaikutus näiden voimaloiden meluun oli selvästi mitattavissa toisessa melututkimuksessa kesäkuussa 2013, ja samalla päästiin voimakkaasta tonaalisuudesta lähes kokonaan eroon. Muiden voimaloiden melutasot jäivät kuitenkin korkeammiksi. Mittaukset oli tehty hiljaisen tuulen päivinä, mutta laskentamallit ennakoivat melurajojen ylittyvän joidenkin asunnoissa öiseen aikaan.

Jatkossa valitettiin erityisesti voimaloista TW1 ja TW2. Niiden melua tutkittiin esimerkiksi vuosina 2016 ja 2017. Haminan ympäristölautakunta oli saanut vaatimuksen, että voimalat TW1 ja TW2 olisi meluvaikutuksen takia pysäytettävä. Lautakunta päätti kuitenkin tammikuussa 2015, ettei pysäyttämiselle ole edellytyksiä. Vaatimuksen esittäjä vei asian Vaasan hallinto-oikeuteen, joka kesäkuussa 2016 palautti asian takaisin lautakunnalle uudelleen käsiteltäväksi hallintopakkoasiana. Lautakunta käsitteli asiaa ja päätti joulukuussa 2016, ettei voimaloiden toimintaan tule puuttua hallintopakkoasiana. Tähän asiaan antoi Vaasan hallinto-oikeus syyskuussa 2017 päätöksen, jossa asia palautettiin uudelleen lautakuntaan käsiteltäväksi, ja josta Haminan lupavaliokunta (entinen ympäristölautakunta) ja Suomen Voima Oy valittivat Korkeimmalta hallinto-oikeudelle. Siellä valitukset hylättiin ja Vaasan hallinto-oikeuden päätös jätettiin lainvoimaiseksi. Asian käsittelyn jatkamiseksi suositeltiin ympäristölupamenettelyn käyttöä.

### Aurinkovoimalaitos

Mäkelänkankaan teollisuus- ja tuulivoimapuiston alueelle rakennettiin vuonna 2016 aurinkovoimalaitos, jonka piikkikapasiteetti oli 0,72 megawattia  ja joka tuotti ennakkolaskelmien mukaan 0,68 gigawattituntia sähköä vuodessa. Aurinkovoimapuistoon asennettiin 2 800 aurinkopaneelia ja se käynnistyi elokuussa 2016. Kesällä, kun tuulivoimaa olisin vähän, täydentäisi sitä aurinkovoima. Talvella näiden osat vaihtuisivat toisin päin. Vuonna 2018 kunnossapito- ja huolintatoimet annettiin Wind Controller Oy:lle.

Katso myös
----------

* Luettelo Suomen tuulivoimaloista

Lähteet
-------

1. 1 2 3 4 5 6 7  Mäkelänkangas, Hamina *puhuri.fi*. Haapavesi:  Puhuri Oy. Viitattu 1.2.2024.
2. 1 2 3  Sopimus Haminan Mäkelänkankaan tuulivoimaloiden toimituksesta *nwesales.fi*.  15.12.2010. Nastola:  NWE Sales Oy. Viitattu 1.2.2024.
3. 1 2 3 4  Mäkelänkangas *www.thewindpower.net*.  4.9.2023. Ranska:  The Wind Power. Viitattu 21.1.2024. (englanniksi)
4. 1 2 3  Mäkelänkankaan tuulivoimaloiden melumittaukset 11.6.2013 ja laskennallinen meluselvitys (PDF) *tvky.info*.  10.7.2013. WSP Finland Oy. Viitattu 1.2.2024.
5. 1 2 3 4  Mäkelänkankaan tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 21.1.2024.
6. 1 2  Hyundai HQ2000/93 *www.thewindpower.net*.  9.3.2018. Ranska:  The Wind Power. Viitattu 21.1.2024. (englanniksi)
7. 1 2  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 21.1.2024.
8. 1 2 3  Haminan Mäkelänkankaan tuuli- ja aurinkopuiston kunnossapito Wind Controllerille yhdessä Etelä-Savon Energian ja Haminan Energian kanssa *STTinfo.fi*.  16.2.2018. Helsinki:  STT / Wind Controller Oy. Viitattu 1.2.2024.
9. 1 2  Wind energy statistics in Finland (PDF) *vuosiraportti 2014*.  2015. Helsinki:  Teknologian tutkimuskeskus VTT Oy. Viitattu 27.12.2023.
10. 1 2 3  KHO:2018:104, Valitus ympäristönsuojelulain mukaisessa hallintopakkoasiassa *kho.fi*.  27.7.2018. Helsinki:  Korkein hallinto-oikeus. Viitattu 1.2.2024.
11. ↑  Turunen, Anu: Meluhaittojen kokeminen ja oireilu yhdeksällä tuulivoima-alueella Suomessa (PDF) *Ympäristö ja terveys-lehti nro 5*.  5/2016. Helsinki:  logo. Viitattu 1.2.2024.
12. ↑  Viljanen, Vesa: Tuulivoimalaäänen häiritsevyys ja sen vähentäminen (PDF) (dia 8) *slideplayer.fi*.  7.1.2013. Tuulivoimayhdistys. Viitattu 1.2.2024.
13. ↑  Mäkelänkankaan tuulivoimaloiden melumittaukset 4.10.2012 ja laskennallinen meluselvitys (PDF) *tvky.info*.  24.10.2012. WSP Finland Oy. Viitattu 1.2.2024.
14. ↑  Pihlaja, Riitta: Haminaan syntyy yksi Suomen suurimpia aurinkovoimaloita *yle.fi*.  6.4.2016. Helsinki:  YLE. Viitattu 21.1.2024.
15. ↑  Niemi, Petri: Yksi Suomen suurimmista aurinkovoimaloista rakentuu Haminaan – tuotanto alkaa jo kesäkuussa *yle.fi*.  27.4.2016. Helsinki:  YLE. Viitattu 21.1.2024.

Aiheesta muualla
----------------

* HQ2000\_General\_Specification(PDF)